Vrydag: Waar is God? | ToekomsVenster
Vrydag: Waar is God?
by Jannie Pelser | Jan 15, 2018 | Blog | 0 comments
Kinders van die Here leef nie met hul koppe in die grond soos 'n klomp volstruise nie. Hulle kyk die lewe in die oë, vrae indringende vrae, soek antwoorde waar daar antwoorde te vinde is en neem besluite oor die res.
Ons leef in 'n stukkende wêreld. Die modderstortings in Kalifornië is die jongste van toenemend voorkomende natuurrampe wat moeder aarde tref. Aardsverwarming word allerweë aangevoer as een van die hoofoorsake van klimaatsverandering. Stel jou sneeu in die woestyn voor!
Dis tsunami's, tornado's (selfs in Suid Afrika), oorstromings en die versengende droogte wat in die Weskaap heers. "D" dag vir die Kaap is nader geskuif en eersdaags sal buitegewone maatreëls ingestel op oorlewing in plek moet kom tensy dit reën.
Intussen verniel mense mekaar teen 'n verbysterende spoed. Moord en doodslag, kriminaliteit en verwarring heers oënskynlik. Siekte maai onder mense en vigs eis 'n verbysterende tol, ook in Suid Afrika. Waar is God?
Die vraag word eeue lank beredeneer.
Terwyl ek skryf aan hierdie gedagtes wonder ek of die vraag nie eerder moet lees "waar is die mens nie".
Natuurrampe is buite ons beheer maar soveel daarvan word toegeskryf aan die vernielsug van mense en die uitbuiting van natuur en bronne.
Ons verbrou en God moet regmaak.
Oorsaak en gevolg is 'n werklikheid.
Die gebrek aan moraliteit en gepaardgaande wetteloosheid kan tog ook nie voor God se deur gelê word nie.
Digby ons is daar verskeie stopstrate. Dis egter klaarblyklik 'n onaangename padteken vir baie omdat hul voortgang onnodig gestuit word. Mense jaag doodgewoon daaroor sonder om enige iemand anders in ag te neem. Dis klaarblyklik hoe die tragiese Kroonstad treinongeluk gebeur het. Iemand het doodgewoon net nie gestop nie.
Stop jy as jy moet?
Bestuur onder die invloed!!
Ons sypaadjies is rommelhope. Ek het al meermale agter die luuksste motor gestaan wat doodluiters die ruit oopdraai en strooi. Hoe dan nou?
Vernielsug het endemies geword.
Ons almal verniel. Party baie grafies maar ons het dikwels skade in ons kerkgebou oor mooi kinders wat verniel.
Net voordat ons die vinger na ander wys moet ons weer na onsself kyk. Wandel ons in alle opsigte in die lig. Kan 'n ondersoek na die "kapings" in ons lewens, die monopolieë van die bose en die houvas wat daarmee gepaard gaan in ons lewens die lakmoestoets deurstaan.